»Tja woydëmi wl̈eni ga bor tjl̈õkwo kol̈ozĩa.
Enira l̇l̇ëbo rokër Data Sbö kong,
ga pjãy kong bomi poshdungga twe obl̈ë,
ber shäng bomi tjok ĩyado wl̈o.
Sbö Sëya l̈i e.
Tjl̈õkwo bek l̈i pĩya bomi kong,
miydëmi wl̈o.
Nopga Sbö miydë l̇l̇ëm wl̈eniyo omwl̈okjrë l̇l̇ëm,
ĩya l̈ok l̇l̇ëm kjĩshko,
miyde l̈ok l̇l̇ëm kjĩshko bakoe.
Pjãyda ommiydë,
shäng bomi tjok kjĩshko,
ber shäng bomi yorkaga ĩyado wl̈o kjĩshko bakoe.
»Tja toshko ga pjãy rayër ber l̈öng l̇l̇upsëng wl̈eni l̇l̇ëme.
Tja tjwe iröng bomi shwoy obi.
Dbar sira obi ga tja ĩya nopga Sbö miydë l̇l̇ëm wl̈eniyorë ame.
Gueniyo pjãyda,
tja ĩmi obi.
Eshko ga tja sök së kjĩshko ga pjãy ber l̈öng së jl̈õkoyo.
Eshko dbaryo ga pjãy ommiydono ga tja shäng bor Data tjok,
pjãy l̈öng bor tjok,
ga tja shäng bomi tjok bakoe.
Ëye bor tjl̈õkwo kjrë,
ga kol̈e ga bor woydaga jl̈õkoyo l̈i e.
Bor woydagaga l̈öng kës l̈i,
e woyde bor Datarë ara.
Epga woydër,
ga tja opping ba kong l̈ok bakoe» l̈e.
Kjl̈ara shäng eshko ko Judas,
gueniyo e Judas Iscariote l̇l̇ëme.
Judas l̈i tjl̈ẽ Jesús kong ga «Tjl̈apga,
¿pja opping borwa kong erö ega?
¿Pja opping oba uunkong kong l̇l̇ëm ega?»
«Ëye,
tja woyde ga bor tjl̈õkwo kol̈e.
Eni ga e woyde bor Datarë,
ga tjawa jek ba shwoy,
ga tjawa ber l̈öng ba tjok.
Ëye,
tja woyde l̇l̇ëm ga bor tjl̈õkwo kol̈e l̇l̇ëme.
Tjl̈õkwo l̈ër shäng kumi l̈öng l̈i,
e l̈aga tjarë l̇l̇ëm,
e l̈aga Data Sbö,
bor ichaga l̈irë.
»Tjl̈õkwo ëre l̈oror bomi kong,
tja shäng bomi tjok obishko.
Gueniyo Sbö Sëya,
bomi poshdungga l̈i iche Data Sbörë bomi kong bor ko go,
ga pjãy pĩya jek këgong,
tjl̈õkwo l̈oror bomi kong kës l̈i woyoshre bomi kong bakoe.
»Tja toe.
Gueniyo ga pjãy iër ber l̈öng wl̈ẽpe.
Pjãy l̈öng wl̈ẽp l̈aga l̈i,
e tja.
Pjãy ie nopga Sbö miydë l̇l̇ëm wl̈eniyorë ber eni l̇l̇ëme.
Pjãy wosonkë l̇l̇ëm,
l̇l̇ëye bangkjrëmi l̇l̇ëm bakoe.
»Tja tjl̈ẽno bomi kong ga “Tja toe.
Ga tja tjwe iröng bomi shwoy obi” l̈oror l̈i kuromi tjän.
Tja to iröng Data Sbö shwoy.
Eni ga tja woydëmi jl̈õkoyo wl̈eni ga pjãy ber l̈öng wopjl̈ú eshko,
Data Sbö kësbang,
tjwl̈õ ara bor kjinmo kjĩshko.
L̇l̇ëbo ëre shäryoydë l̇l̇ëm obishko ga l̈ër shäng bomi kong.
Eni ga shäryonoshko ga pjãy mär ber l̈öng bor go jek këgong ba kjĩshko.
Kjok ëre ichaga l̈i tek tjwe shäng.
E kjĩshko ga tja tjl̈ẽ bomi kong ara obi l̇l̇ëme.
E dbo ara,
bor ichë wl̈o l̇l̇ëme.
Gueniyo Data Sbö woydër ara.
E kjĩshko ga e miyde nopga l̈öng kës l̈irë wl̈o ga tja ichara l̇l̇ëbo shäryër wl̈o l̈i,
e shäryër eni.
»Ëësë,
shji toe» l̈e.